ธนาคารสุขภาพดีอีกนาน
&#8216;ฟิทช์&#8217;รับประกันปีนี้หุ้นบวก14จุดกิมเอ็งเชียร์แบงก์
19 ส.ค. 2554

‘ฟิทช์’รับประกันปีนี้หุ้นบวก14จุดกิมเอ็งเชียร์แบงก์
ฟิทช์รับประกันสุขภาพธนาคารพาณิชย์ยอดเยี่ยมนาน 12-18 เดือน เงินกองทุนแข็งแกร่ง กำไรสูง หนี้มีคุณภาพดีขึ้น รับมือความเสี่ยงสบาย 
บริษัท ฟิทช์ เรทติ้งส์ เปิดเผยว่าแนวโน้มของธนาคารพาณิชย์ไทยยังคงมีเสถียรภาพในอีก 12-18 เดือน แม้ว่าจะยังคงเผชิญกับความเสี่ยงมากมาย แต่ฐานะการเงินที่มีความแข็งแกร่ง และภาวะเศรษฐกิจที่เติบโตจะสนับสนุนให้ผลการดำเนินงานเติบโตขึ้น และช่วยลดหนี้ที่ไม่มีคุณภาพลง 
ทั้งนี้ ปัจจัยเสี่ยงของธนาคารพาณิชย์มาจากการเติบโตในระดับสูงของสินเชื่อสำหรับธุรกิจรายใหญ่ในบางอุตสาหกรรม ขณะที่สินเชื่อรายย่อยมีต้นทุนทางการเงินที่อาจปรับตัวสูงขึ้นอย่างมาก รวมทั้งคุณภาพสินทรัพย์อาจแย่ลงจากการขึ้นอัตราดอกเบี้ย อัตราเงินเฟ้อที่สูงขึ้น และเศรษฐกิจโลกที่ยังไม่มั่นคง 
อย่างไรก็ตาม รายได้และเงินกองทุนของธนาคารพาณิชย์น่าจะสามารถรองรับผลกระทบจากการชะลอตัวลงอย่างฉับพลันของเศรษฐกิจได้ในระดับหนึ่ง
“ต้นทุนที่เพิ่มขึ้นและภาวะการแข่งขันที่สูงขึ้นอาจจะส่งผลกระทบต่อส่วนต่างอัตราดอกเบี้ยสุทธิ (NIM) แต่คาดว่าความต้องการสินเชื่อและรายได้ค่าธรรมเนียมที่สูงขึ้น รวมถึงการตั้งค่าเผื่อหนี้สงสัยจะสูญไม่สูงมากนัก จะทำให้ผลประกอบการโดยรวมดีขึ้น”
นักวิเคราะห์ซิตี้กรุ๊ป แนะนำซื้อหุ้นธนาคารไทยพาณิชย์ (SCB) จากการมีกำไรเพิ่มขึ้นหลังรวมกิจการกับบริษัทไทยพาณิชย์นิวยอร์คไลฟ์ประกันชีวิต และขยับหุ้นนี้เป็นหุ้นแนะนำสูงสุดในกลุ่มเช่นเดียวกับธนาคารกรุงเทพ (BBL) และธนาคารกสิกรไทย (KBANK)
ทั้งนี้ ได้ปรับประมาณการกำไรสุทธิปีนี้ปีหน้าเพิ่มขึ้น 4.4-6% เป็น 2.9 หมื่นล้านบาท และ 3.4 หมื่นล้านบาท ตามลำดับ และอัตราผลตอบแทนต่อผู้ถือหุ้นเพิ่มเป็น 19% ในปี 2555 จาก 17% ปีนี้
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) กล่าวในงานสัมมนา วิเคราะห์เจาะลึก ...หุ้นอ้างอิง Single Stock Tutures ว่า ในระยะ 1-2 เดือนนี้ มีโอกาสดัชนีจะขึ้นไปทดสอบ 1,100 จุด จากกระแสเงินทุนไหลกลับเข้ามาลงทุนรอบใหม่ แต่ระหว่างทางดัชนีจะปรับฐาน แนะนำดัชนีบริเวณ 1,045-1,055 จุด ให้ขายหุ้นออกมา 20% ของพอร์ต 
น.ส.มยุรี โชวิกรานต์ ผู้อำนวยการอาวุโสฝ่ายวิจัย บล.กิมเอ็ง แนะนำให้ลงทุนหุ้น BBL และธนาคารกรุงไทย (KTB) รวมถึงกลุ่มพลังงานและปิโตรเคมี
สำหรับตลาดหุ้นไทยในช่วงไตรมาสแรกของปี 2554 ดัชนีหุ้นปิดที่ 1,047.48 จุด เพิ่มขึ้นเพียง 14.72 จุด คิดเป็น 1.42% จากสิ้นปีที่ผ่านมาด้วยมูลค่าหลักทรัพย์ตามราคาตลาดรวม เพิ่มขึ้น 0.15 ล้านล้านบาท เป็น 8.48 ล้านล้านบาท 
ด้านนักลงทุนต่างชาติขายสุทธิเพียง 577 ล้านบาท แม้ว่าในเดือน ม.ค. จะขายมากกว่า 1 หมื่นล้านบาท แต่กลับเข้ามาซื้อในเดือน ก.พ. และปลายเดือน มี.ค.โดยเฉพาะช่วง 2 วันสุดท้าย แม้ว่าวันสุดท้ายจะซื้อมากถึง 4,069 ล้านบาท จากวันก่อนหน้าเก็บ 6,291 ล้านบาทก็ตาม